
Бүген Казан Кремлендә Татарстан Республикасы Президенты Рөстәм Миңнеханов Ислам сәүдә-сәнәгать һәм авыл хуҗалыгы палатасы (ICCIA) генераль секретаре Йосыф Хәсән Хәләви белән очрашты.

Татарстанга визиты кысаларында Йосыф Хәсән Хәләви «Россия – Ислам дөньясы: KazanSummit 2021» XII халыкара икътисадый саммиты чараларында катнаша.

Рөстәм Миңнеханов ассызыклаганча, Татарстанның икътисадый һәм мәдәни өлкәләрдә күп кенә ислам илләре белән үзара файдалы элемтәләре җайга салынган. Республика Ислам Хезмәттәшлеге Оешмасы, Ислам үсеш банкы белән уңышлы хезмәттәшлек итә. «Без ислам финанслары секторын һәм хәләл индустриясен үстерү буенча актив эш алып барабыз», - диде ул.

Татарстан Республикасы Президенты сүзләренчә, «Россия – Ислам дөньясы» стратегик караш төркеме мөселман дөньясы белән уртак эшнең нәтиҗәле механизмнарының берсе булып тора. Рөстәм Миңнеханов хәбәр иткәнчә, төркемнең төп бурычлары арасында – Россиянең Ислам дөньясы белән мәдәни-инсани нигездә якынаюына һәрьяклап ярдәм итү, икътисадый хезмәттәшлекне җайга салу, яшьләр һәм иҗтимагый оешмаларның үзара хезмәттәшлеген киңәйтү.

Рөстәм Миңнеханов билгеләп үткәнчә, республика Ислам сәүдә-сәнәгать һәм авыл хуҗалыгы палатасы белән хезмәттәшлек итәргә тели. Агросәнәгать комплексын үстерү буенча Татарстан Россиянең алдынгы төбәкләре арасына керә. Авыл хуҗалыгы продукциясен, шул исәптән хәләл стандартлар буенча җитештерелгән продукцияне экспорт белән тәэмин итү җайга салынган. ICCIA белән хезмәттәшлек Татарстан Сәүдә-сәнәгать палатасы линиясе буенча җайга салынырга мөмкин.

Ислам Сәүдә-сәнәгать һәм авыл хуҗалыгы палатасы ИХОның ярдәмче оешмасы булып тора һәм 57 ислам иленең шәхси секторын тәкъдим итә. Оешма эшчәнлеге сәүдә, коммерция, мәгълүмати технологияләр, иминият/иминиятләштерү, суднолар йөреше, банк эшчәнлеге, инвестицион мөмкинлекләрне үстерү һәм уртак предприятиеләр булдыру өлкәсендә хезмәттәшлекне киңәйтүгә юнәлдерелгән.
Рөстәм Миңнеханов Ислам сәүдә-сәнәгать һәм авыл хуҗалыгы палатасы генераль секретаре белән очрашты